**Verificând lista Moşului**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Moşule, m-am frământat

Cum să-ţi scriu aceste rânduri,

Să-nţelegi că sunt doar gânduri

Şi că nu sunt supărat.

Doar puţin cam derutat

Sunt, căci de acest Crăciun,

Orşicât am fost de bun,

Lista mi-ai cam încurcat.

Îţi cerusem o maşină

Să-mi aduci, dacă se poate.

Şi-ai adus-o peste noapte,

Dar în curte la vecină.

Îţi scrisesem şi de casă,

Să m-ajuţi, să fie bine.

Ai făcut ceva, în fine:

Banca, fără ea mă lasă.

Te-am rugat ca portofelul

Să mi-l burduşeşti puţin

Şi-am ajuns să fie plin

Cu chitanţe de tot felul.

Să îţi spun şi de bruneta

De cu un etaj mai sus?

Am rămas cu vorba dus

Până-i cumpăr verigheta…

Pentru anul care vine,

De mă mai iubeşti vreun pic,

Sincer, Moşule îţi zic,

Să mă sari cumva, mai bine.